toki Saleja (toki Nijon: シャレイア語 (Shareia-go), toki Saleja: qilxaléh /ðiɾʃale/) li toki sin. jan Sipi Salelasu (Ziphil Shaleiras) li tan ma Nijon li pali e ona tan tenpo sike 2012.
nimi " qilxaléh " li nimi pi toki Saleja lon toki Saleja, li jo e kipisi tu: nimi kipisi " qil- " en nimi " xaléh ". kon pi nimi kipisi " qil- " li "toki". nimi " xaléh " li tan kon kalama (sound symbolism); kalama " xa " (/ʃa/) li sitelen e "walo" e "suno" lon toki Saleja.
kalama pi tenpo pini la, kalama " xaléh " li /ʃaleɪə/. nimi "シャレイア語" (Shareia-go) lon toki Nijon li tan ona. sama la, toki Saleja li "Shaleian language" lon toki Inli, li "Шалейский язык" lon toki Lusi.
sitelen Kansi wan la, sitelen "祠" li sitelen e "toki Saleja".
jan Sipi li pali e lipu Awensija li pana e sona ni: nasin toki pi toki Saleja en pali pi toki Saleja. jan Sipi li pali e nimi Saleja lon ilo Siko lon tenpo suno luka wan; sina ken lukin e ni lon ilo Jutu.
jan Sipi li pana e lipu "open pi kama sona: toki Saleja" (toki Nijon: 『入門 シャレイア語』) lon tenpo sike nanpa 2018.
utala musi Olinpija pi sona toki lon ma Nijon (Japan Linguistics Olympiad, JOL) lon tenpo sike nanpa 2021 li kepeken toki Saleja.
kulupu Kuwisuno (QuizKnock) li pana e sona pi toki Saleja kepeken ilo Jutu lon tenpo sike nanpa 2022, kepeken lipu pi kulupu ni lon tenpo sike nanpa 2023.
lipu Awensija (Avendia) (lon toki Nijon) - lipu pi toki Saleja tan jan Sipi
jan Sipi lon ilo Jutu - ona li pali e nimi Saleja